b'\n_START_ARTICLE_\nAleksander Veliki (Kav\xc4\x8di\xc4\x8d)\n_START_SECTION_\nVsebina\n_START_PARAGRAPH_\n1. dejanje: Vojaki slavijo zmago nad Perzijci. Aleksander jim dovoli oditi domov s pogojem, da se spomladi vrnejo - osvojiti ho\xc4\x8de Perzijo, Azijo, ves svet, ni\xc4\x8d ali vse, u\xc5\xbeitek nesmrtnosti zoper revne u\xc5\xbeitke vsakdanjosti! Vojaki se razidejo, z Aleksandrom ostanejo le njegovi zvesti \xc4\x8dastniki. Na gostiji po bitki jim sku\xc5\xa1a Aleksander razlo\xc5\xbeiti svojo vizijo: vzpostaviti novo dobo miru, ponesti helensko omiko v vse dele sveta; vojna in morija sta le sredstvo za sre\xc4\x8do prihodnjih rodov. \xc4\x8castniki, ki so predvsem vojaki, ga ne razumejo, z njim so zaradi spo\xc5\xa1tovanja in prijateljstva, \xc4\x8deprav opa\xc5\xbeajo, da postaja zmeraj bolj vladarski, nezaupljiv, samovoljen. - V Aleksandru se krepi misel, da je izvoljenec neznanega boga, za ljudstvo prikraja legende o svojem bo\xc5\xbeanskem izvoru in \xc5\xbeivljenju. Poln je samozaupanja in ob\xc4\x8dutka mo\xc4\x8di, odlo\xc4\x8di se, da bo takoj udaril na Egipt, strahopetce med vojaki pa dal pobiti. \xc5\xa0li bodo za njim, kajti na njegovi strani so bogovi!_NEWLINE_2. dejanje: Osvojitev Egipta je vojsko pomehku\xc5\xbeila in razkrojila, kralj se pusti \xc4\x8dastiti po bo\xc5\xbeje, obda se z dvorom, raste nasprotstvo med dvorjani in v bojih preizku\xc5\xa1enimi vojaki. \xc4\x8castniki Aleksandra ne razumejo ve\xc4\x8d, zlasti Klit mu o\xc4\x8dita, da se odtujuje, postaja ohol, zapravlja naklonjenost vojakov. Kralj jim zabrusi, da ne vidijo prek konice svojega me\xc4\x8da. On ima vi\xc5\xa1je naloge, on je bog, oni pa ne znajo vojske navdu\xc5\xa1iti za njegovo ob\xc4\x8de\xc4\x8dlove\xc5\xa1ko vizijo, ki je \xc5\xbee skoraj uresni\xc4\x8dena. \xc4\x8castniki pobiti odidejo, Aleksander pa vse bolj drsi v samoveli\xc4\x8dje in okrutno samovoljo, pobija vse vprek, celo svoje najzvestej\xc5\xa1e. To tako prizadene Klita, da se na slavnostni ve\xc4\x8derji hudo spore\xc4\x8de z vladarjem. Aleksander ga na mestu prebode s sulico in da bi premagal svojo bole\xc4\x8dino in strah, histrei\xc4\x8dno navdu\xc5\xa1i vojake za nov pohod zoper Perzijo in Indijo._NEWLINE_Epilog: Vojska se razcapana, pijana, na smrt utrujena vra\xc4\x8da iz osvobojene Indije. Aleksander je bolan, zanesenja\xc5\xa1ko blazen, zapit, prepri\xc4\x8dan, da je bog miru in ve\xc4\x8dne blaginje, zato je svoji vojski ukazal odlo\xc5\xbeiti oro\xc5\xbeje in se nalivati z vinom. V njegovem histeri\xc4\x8dnem obna\xc5\xa1anju se prepletajo napuh, samoironija, otro\xc4\x8djost, napadi smrtne slabosti; kon\xc4\x8dno iz\xc4\x8drpan omahne Roksani v naro\xc4\x8dje. - Kem se sre\xc4\x8da z vra\xc4\x8dajo\xc4\x8dimi se \xc4\x8dastniki, ki so polni zagrenjenosti in obupa, prepri\xc4\x8dani, da je vsega konec. Porazilo jih je prostranstvo, ki so ga osvojili, vse \xc5\xbertve, napori in smrti so zaman, ker niso poznali prave mere, kralj pa je blazen, izgubil je stik z realnostjo in nih\xc4\x8de ni dovolj mo\xc4\x8dan, da bi mu povedal resnico... Kem jih le s te\xc5\xbeavo pripravi do tega, da sklenejo pobiti kralja in dvorjane ter sami prevzeti oblast. - Medtem Aleksander, \xc5\xbee skoraj na pragu smrti, \xc5\xbeeni pripoveduje o svojih osvajanjih in na\xc4\x8drtih. Toda \xc4\x8das se izteka, udarci sledijo drug za drugim: smrt prijatelja Hefestiona, sli prina\xc5\xa1ajo novice, da divja doma dr\xc5\xbeavljanska vojna, da se je uprla \xc5\xa0parta, da se vojska razhaja. Aleksander ne razume ve\xc4\x8d pomena novic in ko vdreta v sobo Nearh in Frigija, je ves v blaznih prividih. Zarotnika ga prepustita Roksani, zbereta svoje prista\xc5\xa1e in plen in kreneta na dolgo pot proti domu. Veli\xc4\x8dastne ideje, za katere je bilo prelito toliko krvi, se utapljajo v surovi banaliteti pijane, razuzdane, razpadajo\xc4\x8de voja\xc5\xa1ke mno\xc5\xbeice.'